《谢锦衣孙伯泉写菊见惠》
明代·孙承恩

孙侯赠我此画菊，我疑图来自甘谷。昔时黄筌少传派，近岁陶成共机轴。

怪石磊磊苔藓斑，苍崖屈曲鸣高湍。轻红嫩白巧相错，黄金紫玉纷成团。

石根细草青绵茙，三四筼筜森作丛。野花无名亦竞秀，云烟澹浥开秋容。

我家故园东海侧，篱落年年费栽植。别来岁久应荒芜，天涯对画空相忆。

我言孙侯画菊不是画，精神似与菊俱化。晚节寒香秪自知，精思妙墨何论价。

坐玩还多逸兴生，骚人千古怀幽贞。更须孙侯拂绢素，画取老夫餐落英。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。